S-525/2008

Mál þetta, sem dómtekið var 19. september sl., er höfðað með ákæru ríkissaksóknara 7. apríl 2008 á hendur X, kt. 000000-0000, Götu x, Bæ, ,,fyrir sérstaklega hættulega líkamsárás, með því að hafa, aðfaranótt sunnudagsins 17. desember 2006, á veitingastaðnum (...), A-götu x, Bæ, hent glerflösku í átt að Z, með þeim afleiðingum að hann hlaut skurði í andlitið og gleraugu hans brotnuðu.

Háttsemi ákærða telst varða við 2. mgr. 218. gr. almennra hegningarlaga nr. 19/1940, sbr. 11. gr. laga nr. 20/1981.

Þess er krafist að ákærði verði dæmdur til refsingar.

Einkaréttarkrafa:

Af hálfu Z, kt. 000000-00009, er krafist skaðabóta að fjárhæð kr. 343.773, auk vaxta af kr. 241.060 skv. 8. sbr. 4. gr. laga nr. 38/2001 frá 17. desember 2006 til 19. ágúst 2007, en síðan með dráttarvöxtum af kr. 343.773, skv. 9. gr. sömu laga til greiðsludags.”

Af hálfu ákærða er aðallega krafist sýknu en til vara vægustu refsingar. Málsvarnarlauna er krafist.

I.

Í frumskýrslu lögreglu segir að lögreglan hafi verið stödd í lögreglubifreið á A-götu í Vík við skemmtistaðinn (...) kl. 05:00 þann 17. desember 2006. Dyraverðir komu þá út og óskuðu eftir aðstoð lögreglunnar inn á skemmtistaðnum. Þegar lögreglumenn komu upp á 4. hæð hússins hittu þeir fyrir kæranda málsins, Z, sem var blóðugur. Var hann með nokkuð djúpan skurð í andliti og gleraugu hans brotin. Fólk á staðnum sagði lögreglu að Z hefði fengið flösku eða glas í andlitið. Lögreglan aðstoðaði Z við að komast út undir ferskt loft og varð honum flökurt og kastaði upp. Hann missti meðvitund augnablik þegar lögreglan var að aðstoða hann niður stiga. Óskað var eftir sjúkrabifreið á vettvang en þegar Z var kominn út hresstist hann og afþakkaði aðstoð sjúkraflutningamanna og fóru þeir af vettvangi. Fram kemur í frumskýrslu lögreglu að Z hafi sagt lögreglu að einhver stelpa hafi kastað glasi eða flösku í hann en það hafi verið óviljaverk. Z hafi afþakkað alla aðstoð og ítrekað að hann vildi ekki gera neitt í málinu. Fram kemur ennfremur í frumskýrslu lögreglu að enginn á vettvangi hafi getað sagt til um hvað hafði gerst. Mikil ölvun hafi verið á fólki og örlítill æsingur í því. Á vettvangi hafi verið J, sambýliskona ákærða. Segir í frumskýrslu lögreglu að ákærði hafi verið mjög rólegur en ölvaður. Hann hafi játað að hafa átt þátt í athæfinu en hafi ekki viljað ræða frekar um það.

Kærandi fór á Heilbrigðisstofnun Suðurnesja strax eftir atburðinn og segir m.a. í læknisvottorði að djúpur skurður hafi verið á augabrún hans og hafi hann verið saumaður.

Kærandi sagði hjá lögreglu og fyrir dómi að hann hafi verið staddur á veitingastaðnum (...) í Vík þessa nótt. Hann hafi verið að ganga frá dansgólfinu upp á efstu hæð þegar hann hafi allt í einu fengið flösku í andlitið. Blætt hafi úr honum og hafi hann fundið að hann var að vankast. Þá hafi stúlka, sem hann þekki ekki, komið til hans og sagt: ,,Fyrirgefðu, fyrirgefðu, þetta átti ekki að fara í þig.” Vinur hans, B, hafi verið með honum umrætt kvöld og hafi hann sagt honum að stúlkan héti J og það hafi verið sambýlismaður hennar, ákærði, sem hafi kastað flöskunni.

Ákærði gaf skýrslu hjá lögreglu þann 22. júní 2007. Hann skýrði á sama hátt frá fyrir dómi. Hann kvaðst ekki kannast við að hafa hent flösku í umrætt sinn. Hann hafi verið að dansa við sambýliskonu sína, J, og hafi annað par verið að angra þau á dansgólfinu. Hann kvaðst muna eftir að J hafi verið að rífast við þetta par. Einhver hafi síðan hrint honum og hann dottið í gólfið. Hann kvaðst ekki þekkja kæranda og hafi hann ekki staðið í neinum útistöðum við hann. Hann hafi rætt við lögreglu fyrir utan skemmtistaðinn en það hafi verið stutt samtal.

J, sambýliskona ákærða, sagði í skýrslu sinni hjá lögreglu og fyrir dómi að hún og ákærði hafi verið að dansa á dansgólfinu og einhver stúlka hafi verið að áreita þau. Þá hafi hún allt í einu séð kæranda blóðugan við hliðina á sér. Einhver hafi sagt að ákærði hefði kastað flösku í hann en hún hafi ekki séð það. Hún hafi farið að barnum og sótt bréfþurrku handa kæranda og jafnframt reynt að hlúa að honum.

B kvaðst vera vinur kæranda og hafi þeir verið saman á skemmtistaðnum umrædda nótt. Hann sagðist jafnframt þekkja J og kannast við ákærða í málinu. Hann sagðist hafa staðið við dansgólfið og séð ákærða vera að rífast við einhvern mann á dansgólfinu. Ákærði hafi síðan kastað flösku í áttina að þessum manni en ekki hitt og flaskan farið í kæranda. Þar sem hann þekki ákærða hafi hann farið til hans og spurt hann hvað hann hefði eiginlega verið að gera. Ákærði hafi sagt að hann væri leiður yfir þessu vegna þess að hann hafi ekki ætlað að henda flöskunni í kæranda.

II.

Í málinu liggur fyrir að kærandi sá ekki hver það var sem kastaði í hann flösku. Vitnið B er viss í sinni sök um að það hafi verið ákærði sem hafi verið þar að verki. Hann kvaðst hafa séð það greinilega og þekki auk þess ákærða í sjón og sambýliskonu hans. Ákærði hefur hins vegar staðfastlega neitað sök frá upphafi og J, sambýliskona hans, kvaðst ekki hafa séð ákærða kasta flösku í umrætt sinn.

Samkvæmt 1. mgr. 48. gr. laga nr. 19/1991 um meðferð opinberra mála skal dómur reistur á sönnunargögnum sem færð eru fram við meðferð máls fyrir dómi. Í málinu nýtur ekki annarra sönnunargagna við en framburður eins vitnis sem heldur því fram að ákærði hafi hent flösku í kæranda. Þessi fullyrðing vitnisins stendur gegn fullyrðingu ákærða. Eins og sönnunarstaðan er í málinu þykja ekki framkomin óyggjandi gögn um sekt sakbornings og þykir því varhugavert með vísan til 46. gr. sömu laga að telja sök hans sannaða. Skal ákærði sýkn af þeirri háttsemi sem hann er borinn í ákæru.

Eftir þessari niðurstöðu verður bótakröfu vísað frá dómi.

Samkvæmt 1. mgr. 166. gr. laga nr. 19/1991 verður allur sakarkostnaður greiddur úr ríkissjóði en hann er málsvarnarlaun skipaðs verjanda, S-kk-ef A-kk-ef S-kk-ef hrl., 150.000 krónur.

G-kk-nf A-kk-nf héraðsdómari kveður upp dóm þennan. Dómsuppsaga hefur dregist vegna anna dómarans.

Dómsorð

Ákærði, X, er sýkn af kröfum ákæruvalds í málinu.

Bótakröfu er vísað frá dómi.

Allur sakarkostnaður, sem er málsvarnarlaun skipaðs verjanda, S-kk-ef A-kk-ef S-kk-ef hrl., 150.000 krónur, greiðir úr ríkissjóði.

G-kk-nf A-kk-nf